《挽湛然社兄 其一》
明代·释通岸

颇适庄生乐，逍遥自不同。独醒诸梦远，多病万缘空。

戏舞沙边鹤，徐来水面风。何人将紫竹，吹弄月明中。

作者简介：通岸（一五六六—一六四七），字觉道，一字智海。憨山大师书记。后居诃林。工诗，曾与陈子壮、陈子升、黎遂球、区怀瑞、区怀年、黎邦瑊、黄圣年、徐棻、欧必元、欧主遇、黄季恒结南园诗社，称南园十二子。著有《栖云庵集》。事见清温汝能《粤东诗海》卷九八。